KOMUNIKAZZJONI TAL-KUMMISSJONI Stħarriġ Annwali dwar it-Tkabbir tal-2014 /* COM/2013/0800 final */





KOMUNIKAZZJONI TAL-KUMMISSJONI Stħarriġ Annwali dwar it-Tkabbir tal-2014 1. Introduzzjoni L-Istħarriġ Annwali dwar it-Tkabbir (SAT) jikkunsidra s-sitwazzjoni ekonomika u soċjali fl-Ewropa u twaqqaf prijoritajiet ta' politika wiesa' għall-UE bħala ħaġa sħiħa għas-sena li ġejja[1]. Billi tagħmel hekk, qed tniedi Semestru Ewropew ġdid għall-koordinazzjoni ta' politika ekonomika, biex tiżgura li l-UE u l-Istati Membri tagħha jikkoordinaw il-politiki ekonomiċi tagħhom u l-isforzi tagħhom biex jippromwovu t-tkabbir u l-impjiegi. Il-gwida ta' din is-sena hi mwaqqfa fuq l-isfond ta' bosta żviluppi ekonomiċi u ta' politika sinifikanti. L-ewwel nett, il-previżjoni ekonomika li għadha kif ġiet ippubblikata mill-Kummissjoni[2] tikkonferma s-sinjali ta' rkupru bil-mod fl-UE. Wara ħames snin ta' tkabbir limitat ħafna jew negattiv, l-UE esperjenzat tkabbir pożittiv fit-tieni kwart tal-2013. L-irkupru hu mistenni li jkompli u li jsir iktar b'saħħtu fl-2014. L-inflazzjoni hi mistennija li tibqa' kajmana. Fl-istess żmien, kif muri fir-Rapport dwar il-Mekkaniżmu ta' Twissija[3] ppubblikat mas-SAT, l-ewwel sinjali ta' bilanċjar mill-ġdid tal-ekonomija tal-UE huma viżibbli u numru ta' żbilanċi makroekonomiċi importanti qed jiġu korreġuti. Ilħaqna punt deċiżiv fil-kriżi imma l-irkupru tal-bidu għadu modest u fraġli, u l-kuntest ekonomiku globali jippreżenta bosta inċertezzi, bħal domanda mnaqqsa f'ekonomiji emerġenti. Riskji marbuta man-nuqqas ta' fiduċja dwar il-kapaċità ta' rkupru tas-settur bankarju u għal dejn sovran għoli għadhom preżenti. Il-wirt tal-kriżi, il-ħtiġijiet ta' diżingranġġ fis-settur pubbliku u privat, il-frammentazzjoni ta' sistemi finanzjarji u s-swieq ta' kreditu, l-istrutturar settorjali u l-aġġustament ta' livelli għoljin ta' qgħad se jkomplu jkunu ta' piż fuq it-tkabbir fil-perjodu li ġej. L-impatt tiegħu se jonqos b'mod gradwali hekk kif żbilanċi makroekonomiċi akkumulati huma kkoreġuti. Titjib fis-suq tax-xogħol se jieħu ż-żmien tiegħu biex iseħħ, bil-qgħad mistenni li jibqa' daqstant għoli b'mod mhux aċċettabbli f'ħafna partijiet tal-Ewropa għal ċertu żmien fil-futur, u s-sitwazzjoni soċjali iktar wiesa' tibqa' negattiva.[4] It-tul u l-profondità tal-kriżi ħolqu diffikultà mal-Ewropa u b'mod partikolari f'pajjiżi li qed jimplimentaw programmi ta' aġġustament. Sinjali ta' titjib ekonomiku b'hekk għandhom jittieħdu bħala sinjal ta' kuraġġ biex jitkomplew sforzi attwali b'determinazzjoni, billi jiġu evitati riskji ta' rimedju, kompjaċenza jew "għajja ta' riforma". L-ikbar sfida issa hi li jinżamm il-pass għal riforma għat-titjib u l-kompetittività biex jiġi żgurat irkupru fit-tul. L-irkupru gradwali se jsaħħaħ id-domanda domestika li hi mistennija li ssir l-element ewlieni ta' tkabbir. Konsiderazzjonijiet ta' ġustizzja u ċarezza dwar il-miri li għandhom jinkisbu se jkunu essenzjali biex jiġu żgurati suċċess, effiċjenza u aċċettabbiltà pubblika fit-tul tal-isforzi fuq livell nazzjonali u Ewropew. It-tieni nett, dan is-SAT se jiġi ppubblikat fl-istess żmien ta' meta regoli ġodda fuq il-koordinazzjoni ta' politiki baġitarji fiż-Żona tal-Euro se jiġu implimentati għall-ewwel darba b'mod sħiħ. F'nofs Ottubru, l-Istati Membri kollha taż-Żona tal-Euro, minbarra dawk li qed jimplimentaw programm ta' aġġustament makroekonomiku, kellhom jippreżentaw abbozz ta' pjanijiet baġitarji għas-sena li ġejja. Ir-rwol tal-Kummissjoni huwa li teżamina mill-ġdid jekk l-Istati Membri humiex qed jadottaw il-miżuri neċessarji biex jinkisbu l-objettivi deċiżi fuq livell tal-UE, qabel ma jiġu finalizzati l-baġits fuq livell nazzjonali. Il-valutazzjoni dettaljata tal-Kummissjoni dalwaqt se tiġi ppubblikata. B'mod parallel ma' dan it-tisħiħ tal-governanza ekonomika tal-UE, għaddejjin diskussjonijiet fuq iktar żvilupp tal-Unjoni Ekonomika u Monetarja (UEM), kif mitlub fil-Pjan ta' Azzjoni tal-Kummissjoni għal UEM fil-fond u ġenwina[5] u r-rapport tal-erba' Presidenti "lejn UEM ġenwina"[6]. It-twaqqif ta' Unjoni Bankarja, mibnija fuq ġabra tar-regoli tal-UE b'saħħitha u komuni u reġim iktar effettiv għas-superviżjoni u r-riżoluzzjoni ta' banek, se jkun ewlieni għat-tisħiħ tal-istabbiltà finanzjarja fl-Ewropa. Il-Kummissjoni għamlet ukoll proposti għat-tisħiħ tad-dimensjoni soċjali tal-UEM [7]u ppubblikat komunikazzjonijiet konsultattivi dwar il-koordinazzjoni ex ante ta' pjanijiet ewlenin ta' riforma tal-politika ekonomika[8] u strument ta' konverġenza u kompetittività[9]. It-tielet nett, l-2014 se tkun l-ewwel sena ta' implimentazzjoni tal-qafas ġdid ta' finanzjament pluriennali Ewropew. Minbarra proġetti li jitwettqu b'mod konġunt fuq livell tal-UE biex jagħtu spinta lill-innovazzjoni u l-infrastruttura mal-Ewropa, se tiġi mobilizzata kapaċità ta' investiment ta' iktar minn EUR 400 biljun biex tingħata spinta għat-tkabbir u l-impjiegi fuq livell nazzjonali u reġjonali permezz tal-Fondi Ewropej Strutturali u ta' Investiment (ESIF). Il-Kummissjoni ilha tiddiskuti prijoritajiet mal-Istati Membri u qed tipprovdi wkoll assistenza teknika biex tiżgura li programmi operattivi jibdew kemm jista' jkun malajr. L-ESIF il-ġdid se jappoġġa miri tal-istrateġija Ewropa 2020 u se jintuża biex jappoġġa riformi identifikati fir-rakkomandazzjonijiet tal-UE speċifiċi għal kull pajjiż. Għall-ewwel darba l-politika u l-finanzjament qed jinġiebu flimkien f'dak li jista' jkun element b'ċertu saħħa ta' tkabbir, sakemm il-fondi huma ffokati fuq il-prijoritajiet. Meħudin flimkien, it-tqabbil tas-sistema tal-UE msaħħa tal-governanza ekonomika, il-qafas finanzjarju pluriennali tal-UE u l-politiki fuq livell tal-UE bħat-twettiq tas-Suq Intern li jorbot l-Ewropa permezz ta' infrastruttura fiżika u l-ksib ta' aġenda diġitali, jammontaw għal progress reali fil-ħolqien ta' kundizzjonijiet oqfsa fuq livell tal-UE għal tkabbir fil-futur fl-Ewropa. L-Istati Membri għandhom ifasslu l-politiki nazzjonali tagħhom billi jikkunsidraw b'mod sħiħ dawn l-istrumenti fuq livell tal-UE. Mhux biss se jtejbu l-impatt tal-politiki nazzjonali imma se jipproduċu wkoll sinerġiji fuq livell tal-UE. Fuq dan l-isfond, il-Kummissjoni tikkunsidra kruċjali li tibqa' fit-triq it-tajba tar-rispons tal-politika wżata fis-snin riċenti. Filwaqt li żżomm l-istess prijoritajiet fuq żmien medju bħas-sena li għaddiet, il-Kummissjoni qed tipproponi li tadatta l-implimentazzjoni tagħhom għaċ-ċirkostanzi ekonomiċi u soċjali li qed jinbidlu deskritti hawn fuq. L-UE u l-Istati Membri tagħha b'hekk għandhom isegwu - u f'ċerti każijiet isaħħu - il-fowkus tagħhom biex jagħmlu progress fil-ħames oqsma ta' prijorità li ġejjin, bi gradi varjanti ta' enfasi kif deskritt fil-bqija tat-test: § Il-kisba ta' konsolidament fiskali differenzjat u favur it-tkabbir § Ir-ritorn għas-self lill-ekonomija § Il-promozzjoni ta' tkabbir u kompetittività għal-lum u għada § L-indirizzar tal-qgħad u tal-konsegwenzi soċjali tal-kriżi § L-immodernizzar tal-amministrazzjoni pubblika. L-ordni ta' din il-lista ma jirriflettix il-ġerarkija tal-prijoritajiet. Kif juri l-Istħarriġ Annwali tat-Tkabbir ta' din is-sena, il-prijorità ewlenija issa hija li jinbnew it-tkabbir u l-kompetittività. L-isfida ewlenija li jinbena rkupru dejjiemi. Qabel l-iżvilupp ulterjuri ta' dawn il-prijoritajiet, is-sezzjoni li ġejja tagħti ħarsa lejn il-kisbiet li saru sa issa tas-Semestru Ewropew u tenfasizza numru ta' oqsma fejn huma meħtieġa iktar deċiżjonijiet politiċi. 2. It-Tisħiħ tas-Semestru Ewropew Imniedi fl-2010, is-Semestru Ewropew hu l-pedament tal-qafas imsaħħaħ tal-UE għal koordinazzjoni u sorveljanza integrata tal-politiki ekonomiċi u baġitarji tal-Istati Membri. Il-qafas imsaħħaħ jibni fuq il-provvedimenti tal-Patt ta' Stabbiltà u Tkabbir, kif ukoll fuq l-għodda ġodda tal-UE għall-prevenzjoni u l-korrezzjoni ta' żbilanċi makroekonomiċi u jkopri l-implimentazzjoni tal-istrateġija Ewropa 2020 għal tkabbir intelliġenti, sostenibbli u inklużiv. Dan il-qafas beda jagħti riżultati. Qed tinbena sħubija mill-qrib bejn l-Istati Membri u l-istituzzjonijiet tal-UE, il-proċeduri nazzjonali u l-iskedi ta' żmien ġew aġġustati biex jippermettu koordinazzjoni ta' politika fuq livell tal-UE biex isseħħ f'qafas previdibbli. Bħala riżultat, l-Istati Membri bdew iwettqu riformi importanti, it-tqegħid tal-kundizzjonijiet tajbin għar-ritorn għat-tkabbir. iktar dettalji fuq l-implimentazzjoni tar-rakkomandazzjonijiet speċifiċi għall-pajjiżi huma pprovduti fl-anness. Sar progress sostanzjali fuq il-konsolidament fiskali. Oqfsa fiskali nazzjonali ġew imsaħħa b'mod sinifikanti permezz pereż. tat-twaqqif ta' korpi fiskali indipendenti u t-twaqqif ta' regoli fiskali numerikali u riformi fiskali importanti ġew implimentati f'ambjent ekonomiku diffiċli. Dan għen biex tiġi stabilizzata ż-żieda fil-livelli ta' dejn u tejjeb l-perċezzjoni tas-swieq finanzjarji dwar is-sostenibbilità ta' finanzi pubbliċi, biex b'hekk ikun hemm tnaqqis fil-firxiet ta' bonds sovrani. Dan ikkontribwixxa wkoll għaż-żamma tal-integrità tal-munita komuni u l-istabbilizzazzjoni tas-sistema finanzjarja. Ittieħdu miżuri importanti minn Stati Membri għar-riforma tas-swieq tax-xogħol biex itejbu l-kapaċità tagħhom, biex jiġġieldu kontra s-segmentazzjoni u biex jippromwovu l-parteċipazzjoni tas-suq tax-xogħol. Tqiegħed fowkus speċjali fuq politiki għat-tnaqqis ta' livelli għolja mhux aċċettabbli ta' qgħad fost iż-żgħażagħ. Qed jitqiegħdu Garanziji għaż-Żgħażagħ biex jiġi żgurat li żgħażagħ taħt l-età ta' 25 jirċievu offerti ta' xogħol ta' kwalità tajba, edukazzjoni kontinwa, apprendistat jew skemi ta' taħriġ fi żmien erba' xhur mit-tluq tal-edukazzjoni formali jew maż-żmien li tispiċċa mingħajr xogħol. Madankollu, minħabba l-perjodu latenti bejn riformi, l-irkupru ekonomiku u l-prestazzjoni tas-suq tax-xogħol, is-sitwazzjoni tax-xogħol se tieħu ż-żmien biex titjieb. Jeħtieġ li jsir iktar sabiex ikun hemm titjib fil-funzjoni u l-flessibbiltà tas-swieq ta' prodotti u servizzi, pereż. bl-immodernizzar tal-industriji ta' netwerks u l-ftuħ ta' iktar setturi ta' servizzi bħala appoġġ għat-tkabbir u l-impjiegi. L-iktar Stati Membri vulnerabbli qed jimplimentaw riformi sinifikanti u f'pajjiżi ta' surplus ta' kontijiet kurrenti, it-tkabbir tal-pagi sar iktar dinamiku fejn qed jappoġġa d-domanda interna. Madankollu, f'bosta Stati Membri, hu meħtieġ iktar progress fl-implimentazzjoni ta' riformi strutturali biex jgħinu fil-ħolqien ta' opportunitajiet ta' investiment tant meħtieġa li se jgħinu jmexxu riżorsi lejn il-produzzjoni ta' prodotti u servizzi kummerċjabbli, iż-żieda fil-kompetittività esterna u bħala xprun għall-produttività. F'xi Stati Membri inqas vulnerabbli, sforzi ta' riforma kienu iktar bil-mod jew imdewwma jew kienu inqas ambizzjużi. B'mod partikolari dan hu l-każ ta' riformi fis-suq ta' prodotti li jistgħu jgħinu jtejbu l-kompetizzjoni f'sezzjoni mhux ta' kummerċ, biex jixprunaw l-investiment u jiffaċilitaw ir-riallokazzjoni ta' riżorsi lil setturi mhux ta' kummerċ. B'mod iktar ġenerali, f'termini li l-proċess tas-Semestru Ewropew isir iktar approfondit, hemm numru ta' oqsma fejn titjib ulterjuri hu meħtieġ jekk il-governanza ekonomika ġdida tal-UE għandha tagħti l-potenzjali sħiħ tagħha. Dawn jinkludu: · iktar sjieda fuq livell nazzjonali. It-tfassil ta' politika nazzjonali qed tinbidel mill-governanza ekonomika l-ġdida tal-Ewropa. Hemm ħtieġa biex proċessi nazzjonali jikkunsidraw b'mod attiv dan l-iżvilupp, inkluż b'żieda fl-interazzjonijiet mal-livell Ewropew. F'ħafna Stati Membri hemm ħtieġa għal iktar involviment ta' parlamenti nazzjonali, sħab soċjali u s-soċjetà ċivili fil-proċess sabiex jiġi assigurat fehim u aċċettazzjoni pubblika tar-riformi meħtieġa. Il-Kummissjoni tkompli tirrakkomanda li l-Programmi Nazzjonali ta’ Riforma (PNR) u l-Programmi ta’ Stabilità jew ta’ Konverġenza (PSK) jiġu diskussi ma' parlamenti nazzjonali u mal-partijiet rilevanti kollha, l-iktar sħab soċjali u atturi subnazzjonali. · Koordinazzjoni msaħħa fost il-membri taż-Żona tal-Euro. L-urġenza tal-kriżi u pressjonijiet ta' żmien sa issa waqfu ż-Żona tal-Euro milli timxi 'l quddiem mill-kunsiderazzjoni ta' rakkomandazzjonijiet speċifiċi għall-pajjiżi għall-kunsiderazzjoni ta' miżuri ta' politika u riformi li huma meħtieġa għall-funzjonament tajjeb tal-munita komuni bħala ħaġa sħiħa. Hekk kif l-ekonomija tkompli titjib għandu jiġi dedikat iktar ħin għall-koordinazzjoni ex ante ta' politiki ekonomiċi ewlenin fiż-Żona tal-Euro. Dan is-SAT identifika kwistjonijiet relatati mal-produttività u l-kompetittività, id-dgħufijiet fis-swieq tax-xogħol u tal-prodotti għandhom jiġu indirizzati b'mod olistiku miż-Żona tal-Euro - it-tneħħija ta' riġidità f'xi Stati Membri tista' toħloq opportunitajiet ġodda għalihom u għall-Istati Membri l-oħrajn kollha. · Implimentazzjoni aħjar tar-rakkomandazzjonijiet speċifiċi għall-pajjiżi. L-Istati Membri għandhom ir-responsabbiltà li jiddeċiedu dwar taħlita ta' politiki li tkun tixraq aħjar is-sistemi nazzjonali tagħhom iżda għandhom ukoll, b'mod partikolari dawk li jaqsmu l-Euro, jieħdu deċiżjonijiet ta' politika li jirriflettu l-interessi wiesa' tal-membri sieħba tagħhom tal-UE. Dan ifisser responsabbiltà għal gvernijiet nazzjonali biex jirrealizzaw li deċiżjonijiet f'pajjiżi oħrajn huma kwistjoni ta' interess komuni, u biex jieħdu parti b'mod miftuħ f'teħid ta' deċiżjonijiet multilaterali, f'oqfsa istituzzjonali eżistenti. Fil-Pjan ta' Azzjoni tal-UEM tagħha[10] u f'Komunikazzjoni sussegwenti[11], il-Kummissjoni stabbilixxiet ideat dwar kif arranġamenti kważi kuntrattwali jistgħu jaħdmu bi tqabbil ma' finanzjament imfassal bħala appoġġ għall-implimentazzjoni ta' riformi ewlenin, u jipprovdu inċentivi iktar b'saħħithom għall-implimentazzjoni. Hi pproponiet li wara l-adozzjoni tar-rakkomandazzjonijiet speċifiċi għall-pajjiżi, l-aktar dawk skont il-proċedura tal-iżbilanċi makroekonomiċi (MIP), l-Istati Membri għandhom jagħmlu proposti għal arranġamenti kuntrattwali. Dawn ikunu volontarji skont il-parti preventiva tal-MIP u mandatorji skont il-parti korrettiva (fejn jikkorrispondu mal-pjan ta' azzjoni korrettiva kif stabbilit fir-Regolament 1176/2011). Il-Kummissjoni pproponiet ukoll li l-arranġamenti kuntrattwali jkunu akkumpanjati b'appoġġ finanzjarju biex jgħinu l-Istati Membri jimplimentawhom b'mod iktar rapidu u b'iktar reqqa milli jkun possibbli mingħajr appoġġ finanzjarju addizzjonali. Il-Kummissjoni tikkunsidra li issa hu ż-żmien biex jiġu indirizzati tliet oqsma deskritti hawn fuq biex titjieb iktar l-effikaċja tal-arranġamenti ta' governanza ekonomika. Intlaħaq ftehim fil-laqgħa tal-Kunsill Ewropew ta' Ottubru 2013 biex xi ftit minn dawn il-kwistjonijiet jerġgħu jiġu diskussi fil-laqgħa tiegħu f'Diċembru 2013. Il-Kummissjoni se tipprovdi input għal dik il-laqgħa fil-forma ta' prinċipji li jista' jintlaħaq ftehim fuqhom imbagħad jiġu żviluppati fl-2014. 3. Il-kisba ta' konsolidament fiskali differenzjat u favur it-tkabbir Progress fil-konsolidament fiskali hu viżibbli maż-żmien. L-aħħar ċifri juru li defiċits fiskali, f'termini nominali, qed jonqsu minn 6,9 % tal-PDG fl-2009 għal 3,5 % fl-2013 fl-UE. F'termini strutturali - it-teħid f'kunsiderazzjoni tal-bidliet ċikliċi fis-sitwazzjoni ekonomika u n-nett ta' darba ta' miżuri temporanji oħrajn - progress li sar fl-aħħar sena hu kkalkulat f'0,6 punti perċentwali tal-PDG. Barra minn hekk, il-livelli ta' dejn huma mistennija li jilħqu l-ogħla punt tagħhom fl-2014 u jibdew jonqsu mill-2015 'il quddiem. Dan, flimkien ma' miżuri oħrajn ta' politika fuq livell ta' UE u nazzjonali, naqsu l-pressjoni fuq swieq ta' bonds sovrani, u dan ifisser li f'ħafna każijiet il-pass tal-konsolidament jista' jiġi kontrollat. Il-ħolqien ta' diskrezzjoni fiskali għal manuvrar huwa wkoll meħtieġ fid-dawl ta' spejjeż li qed jiżdiedu assoċjati mal-popolazzjoni tal-Ewropa li qed tixjieħ. Il-proċess ta' konsolidament jista' jiġi nnotat fuq livell ta' pajjiż. Numru ta' Stati Membri diġà laħqu pożizzjonijiet baġitarji b'saħħithom. Fl-istess ħin, wara l-Latvja iktar minn sena ilu, l-Irlanda hi mistennija li toħroġ mill-programm ta' aġġustament tagħha f'Diċembru 2013 u Spanja se tlesti l-programm ta' ristrutturar tal-banek kmieni fl-2014 u l-Portugall se jikkonkludi l-programm ta' aġġustament tiegħu f'nofs l-2014. Dawn l-eżempji juru li programmi ta' assistenza mmirati tajjeb jistgħu jgħinu lil pajjiżi biex jirritornaw b'suċċess għas-swieq u jsostnu r-rekwiżiti finanzjarji tagħhom. Minkejja l-progress għar-ritorn għal finanzi pubbliċi sodi, livelli ta' dejn fil-biċċa l-kbira tal-Istati Membri jibqa' għoli. Huwa għalhekk li hu kruċjali li tibqa' fit-triq it-tajba tal-istrateġija ta' konsolidament fiskali favur it-tkabbir u diffrenzjata li ġiet promossa mill-Kummissjoni. Minħabba li r-rekwiżiti għal konsolidament huma issa inqas, l-impatt negattiv fuq it-tkabbir issa għandu jonqos ukoll. Is-sitwazzjoni ġenerali mtejba fiskali u finanzjarja, li tnaqqas l-urġenza tal-miżuri ta' politika, se tippermetti lill-Istati Membri biex ifasslu b'mod aħjar programmi ta' konsolidament u jagħtu iktar attenzjoni għall-kwalità u l-kompożizzjoni tagħhom kif ukoll l-influwenza tal-politika fiskali fuq it-tkabbir, l-effiċjenza tas-settur pubbliku u l-ekwità soċjali. Filwaqt li konsolidament immexxija minn nefqa għandha tiġi favorita, il-fowkus għandu jkun fuq taħlita ta' miżuri ta' nefqa u dħul effiċjenti u favur it-tkabbir b'mod ġenerali. Barra minn hekk, miżuri ta' konsolidament għandhom jiġu kumplimentati minn miżuri ulterjuri għat-tisħiħ tal-potenzjal ta' tkabbir hekk kif elementi fundamentali ekonomiċi msaħħa huma meħtieġa biex isaħħu s-sostenibbiltà fiskali. Għal pajjiżi b'rati tat-taxxa relativament għoljin, tnaqqis fil-livelli ta' nefqa jew twessigħ tal-bażi għat-taxxa u t-tneħħija ta' eżenzjonijiet mirati ħażin, minflok żieda fir-rati tat-taxxa, huma modi effettivi biex jiġu assigurati finanzi pubbliċi mingħajr xkiel għall-potenzjal tat-tkabbir. Għal Stati Membri b'iktar lok għal diskrezzjoni fiskali għal manuvrar, il-Kummissjoni tirrakkomanda miżuri li jistimolaw l-investiment privat u investiment pubbliku favur il-konsum u t-tkabbir, filwaqt li jibqgħu skont il-Patt ta' Stabbiltà u Tkabbir. Miżuri bħal dawn jinkludu pereżempju infiq pubbliku iktar effiċjenti inkluż bil-modernizzar ta' amministrazzjonijiet pubbliċi, l-għoti ta' prijorità għal infiq pubbliku li jirrinforza l-potenzjal ta' tkabbir ekonomiku, tnaqqis tat-taxxi u tnaqqis ta' kontribuzzjonijiet tas-sigurtà soċjali. Dan għandu jgħin ukoll għall-ibbilanċjar mill-ġdid tal-ekonomija tal-UE. F'termini ta' nefqa, l-Istati Membri jeħtieġu jsibu modi kif jipproteġu jew jippromwovu investiment fit-tul fl-edukazzjoni, ir-riċerka, l-innovazzjoni, l-enerġija u l-azzjoni klimatika. Għandha tingħata attenzjoni partikolari għaż-żamma u r-rinforzar tal-kopertura u l-effikaċja ta' servizzi ta' impjiegi u politiki attivi tas-suq tax-xogħol, bħal taħriġ għal dawk qiegħda u skemi ta' Garanziji għaż-Żgħażagħ. Fl-istess ħin, hemm ħtieġa kbira għat-tisħiħ tal-effiċjenza u tas-sostenibbiltà finanzjarja ta' sistemi ta' protezzjoni soċjali, l-iktar pensjonijiet u sistemi ta' kura tas-saħħa filwaqt li jtejbu l-effikaċja u l-adegwatezza tagħhom biex jissodisfaw rekwiżiti soċjali u żgurar ta' sistemi ta' protezzjoni soċjali essenzjali. F'ħafna pajjiżi, ir-riformi ta' pensjonijiet għandhom jitwettqu b'rabta mal-età statutorja ta' rtirar għal stennija tal-ħajja b'mod iktar sistematiku. F'termini ta' dħul, il-livelli ta' taxxa żdiedu bħala riżultat tal-kriżi. Sistemi ta' taxxa għandhom jitfasslu mill-ġdid bi twessigħ ta' bażijiet għat-taxxa u bidla tal-piż tat-taxxa 'l bogħod mix-xogħol għal fuq bażijiet għat-taxxa b'rabta mal-konsum, il-proprjetà u t-tniġġis. Għandhom jitnaqqsu sussidji dannużi għall-ambjent. Il-konformità tat-taxxa tista' titjieb ukoll permezz tal-ġlieda kontra l-frodi tat-taxxa u l-evażjoni tat-taxxa, azzjoni koordinata biex tindirizza l-pjanifikazzjoni fiskali aggressiva u r-rifuġji fiskali, billi tiġi żgurata iktar effiċjenza tal-amministrazzjoni tat-taxxa u l-issimplifikar ta' proċeduri ta' konformità tat-taxxa. Il-valutazzjoni tal-Kummissjoni tal-abbozz tal-pjanijiet baġitarji nazzjonali għall-2014 tikkonferma d-determinazzjoni tal-Istati Membri biex isegwu l-pass tal-konsolidament fiskali, skont ir-rakkomandazzjonijiet speċifiċi għall-pajjiżi. Huwa ta' inkoraġġiment ukoll li wieħed jara, bħala parti mir-regoli ġodda tal-UE, li l-oqfsa fiskali nazzjonali ġew rinfurzati, bi tbassir ekonomiku u ċifri baġitarji issa suġġetti għal rieżami indipendenti. Bħala riżultat, tbassir tal-Istati Membri huma iktar konformi ma' dawk tal-Kummissjoni u tal-organizzazzjonijiet internazzjonali bħall-FMI u l-OECD. Dan itejjeb il-kredibbiltà u t-trasparenza tat-teħid ta' deċiżjonijiet nazzjonali u tal-UE. Il-Kummissjoni identifikat il-prijoritajiet li ġejjin: Il-konsolidament fiskali għandu jkun taħlita ta' miżuri favur it-tkabbir ta' nefqa u dħul, b'iktar enfasi fuq il-kwalità tan-nefqa pubblika, u l-modernizzazzjoni tal-amministrazzjoni fil-livelli kollha. Fejn teżisti diskrezzjoni fiskali ikbar għal manuvrar, investiment privat u konsum għandhom jiġu stimulati, pereżempju permezz ta' tnaqqis tat-taxxi u tal-kontribuzzjonijiet tas-sigurtà soċjali. Investiment fuq żmien twil fl-edukazzjoni, ir-riċerka, l-innovazzjoni u l-enerġija u l-azzjoni klimatika għandu jiġi mħares u għandhom jiġu kkunsidrati l-ħtiġijiet ta' dawk l-iktar vulnerabbli fis-soċjetà tagħna. Sistemi ta' taxxa għandhom jitfasslu biex ikunu iktar favorevoli għat-tkabbir, pereżempju permezz ta' bidla tal-piż tat-taxxa 'l bogħod mix-xogħol għal fuq bażijiet għat-taxxa b'rabta mal-konsum, il-proprjetà u l-ġlieda kontra t-tniġġis. 4. Ir-ritorn għas-self lill-ekonomija Is-sinjali ta' titjib fil-kundizzjonijiet finanzjarji misjuba s-sena li għaddiet saru iktar solidi u s-swieq finanzjarji ntwerew li kienu partikolarment b'saħħithom. Madankollu, għad hemm riskji u kundizzjonijiet ta' self għal negozji li huma 'l bogħod milli jiġu normalizzati. Barra minn hekk, il-frammentazzjoni tas-suq finanzjarju wassal għal rati ta' interess diverġenti għal self lil negozji u unitajiet domestiċi mal-UE, fejn ir-rati f'xi Stati Membri huma d-doppju milli f'oħrajn, u volumi ta' self u possibbiltajiet ta' finanzjament huma differenti ħafna fost mutwatarji potenzjali skont il-post. Skont l-istħarriġ tal-BĊE[12] dwar l-aċċess għal finanzjament ta' SMEs, 85 % tal-SMEs Ġermaniżi li applikaw għal kreditu fit-tieni nofs tal-2012 irċevew l-ammont sħiħ imma l-medja għall-pajjiżi fin-Nofsinhar tal-Ewropa kienet biss ftit iktar minn 40 % u 25 % biss għall-Greċja. Differenza bħal dawn fl-aċċess għal kreditu ma tistax tiġi spjegata biss b'differenzi fil-kondizzjonijiet ekonomiċi prevalenti. Li jiġi żgurat li s-settur bankarju jiffunzjona sew bil-provvista ta' finanzjament għal attività produttiva hu essenzjali għas-sostenn tal-irkupru ekonomiku. Diġà sar ħafna għat-titjib fir-regolamentazzjoni u s-superviżjoni bankarja, u l-banek infushom aġixxew biex jistrutturaw mill-ġdid il-karti bilanċjali tagħhom u jżidu l-kapital biex jissodisfaw standards ġodda.[13] Madankollu, il-proċess li għadu għaddej tat-tiswija tal-karta bilanċjali fis-settur bankarju, li għandu rwol dominanti fl-intermedjazzjoni finanzjarja, tispjega parzjalment l-abbiltà iktar limitata għal irkupru wara l-kriżi. Fil-proċess tat-tiswija tal-karta bilanċjali tal-bank, ir-responsabbiltà taqa' fuq il-banek biex isibu soluzzjonijiet għas-settur privat b'aċċess għal fondi pubbliċi biss bħala l-aħħar soluzzjoni. F'dan il-kuntest, il-linji gwida l-ġodda tal-għajnuna tal-Kummissjoni jipprovdu livell xieraq ta' qsim tal-piżijiet mal-azzjonisti ta' bank meta banek ikollhom jiġu rikapitalizzati b'mezzi privati. Ittieħdu passi importanti u neċessarji fuq livell tal-UE għat-twaqqif ta' kondizzjonijiet oqfsa adegwati u għat-treġġigħ lura tal-ekonomija. It-tlestija ta' Unjoni Bankarja sħiħa hija l-element ewlieni tar-rispons tal-UE. Huwa essenzjali mhux biss għas-stabbiltà taż-Żona tal-Euro, imma wkoll għall-funzjonament tas-suq uniku u biex tingħeleb l-frammentazzjoni li qed tiżdied tas-swieq finanzjarji. Il-ftehim riċenti fuq mekkaniżmu Ewropew uniku għas-superviżjoni tal-banek kien l-ewwel pass importanti lejn l-Unjoni Bankarja. Huwa essenzjali li jseħħ il-pass li jmiss bi ftehim fuq mekkaniżmu uniku ta' riżoluzzjoni u fond. Għat-tħejjija tat-trasferiment tal-mandat ta' superviżjoni lill-BĊE, tnediet valutazzjoni komprensiva għat-titjib tat-trasparenza fir-rigward tas-saħħa tal-karti bilanċjali tal-banek, l-identifikazzjoni u t-tiswija ta' dgħufijiet li jibqgħu, għat-titjib tal-fiduċja tas-suq. Dan għandu jgħin biex iħaffef il-proċess tat-tiswija tal-karta bilanċjali u jwaqqaf il-kundizzjonijiet għat-tkomplija b'saħħitha u sostenibbli tat-tkabbir tal-kreditu. Lil hinn mis-settur bankarju, unitajiet domestiċi u kumpaniji f'ħafna Stati Membri jibqgħu b'dejn kbir bħala riżultat tal-kriżi u għad iridu jlestu l-ingranaġġ finanzjarju tagħhom. Ittieħdu wkoll miżuri speċifiċi fil-livell tal-UE biex jiġi faċilitat aċċess għall-finanzjament għal SMEs.[14] Bl-appoġġ tal-Fondi Ewropej Strutturali u ta' Investiment (ESIF), l-ammont ta' finanzjament disponibbli permezz ta' strumenti finanzjarji bbażati fuq l-ingranaġġ għall-SMEs għandu jirdoppja fuq medja għall-perjodu 2014-2020 meta mqabbla mal-perjodu 2007-2013, li se jgħin b'mod partikolari pajjiżi fejn il-kundizzjonijiet finanzjarji jibqgħu stretti. Barra minn hekk, il-Kummissjoni u l-BEI qed jaħdmu biex jespandu strumenti finanzjarji konġunti għall-qsim ta' riskju bħala ingranaġġ għas-settur privat u investimenti fi swieq tal-kapital f'SMEs, li għandhom ikunu operattivi sa Jannar 2014. Il-prijoritajiet fuq livell nazzjonali se jvarjaw minn pajjiż għal pajjiż. Monitoraġġ iktar mill-qrib ta' dejn privat u riskji finanzjarji assoċjati, bħal bżieżaq immobiljari, huwa meħtieġ f'numru ta' pajjżi. Dan jinkludi t-tnaqqis ta' preġudizzju ta' taxxa korporattiva lejn finanzjament ta' dejn u rieżami tal-aspetti ta' skemi tat-taxxa li jżidu l-preġudizzju ta' unitajiet domestiċi, tipikament permezz ta' ħelsien mit-taxxa ta' mutwi ipotekarji, kif ukoll it-titjib ta' reġimi ta' insolvenza korporattivi u personali[15]. Forom ġodda ta' finanzjament għandhom jiġu promossi bħala alternattivi għal finanzjament ta' banek, bħal opzjonijiet għal kapital ta’ riskju, l-iżvilupp ta' bonds ta' SMEs u swieq ta' ekwità alternattivi.[16] Il-Kummissjoni identifikat il-prijoritajiet li ġejjin: L-istrutturar u t-tiswija ta' banek: dan jinkludi l-adozzjoni u l-implimentazzjoni tal-Unjoni Bankarja b'mod rapidu kif ukoll it-tisħiħ tal-kapaċità ta' banek fil-ġestjoni ta' riskji skont ir-regoli l-ġodda ta' rekwiżiti kapitali u t-tħejjija għar-rieżami tal-kwalità tal-assi u testijiet tal-istress. L-iżvilupp ta' alternattivi għall-finanzjament ta' banek, inklużi opzjonijiet għal kapital ta’ riskju, l-iżvilupp ta' SME bonds u swieq tal-ekwità alternattivi. Monitoraġġ mill-qrib tal-livelli tad-dejn pubbliku u riskji finanzjarji assoċjati, bħal bżieżaq immobiljari, u l-impatt ta' reġimi korporattivi u ta' insolvenza personali, fejn meħtieġ. Dan jinkludi wkoll skemi li joħolqu preġudizzju ta' dejn lejn finanzjament ta' dejn. 5. Il-promozzjoni ta' tkabbir u kompetittività għal-lum u għada Qed iseħħ ristrutturar importanti mal-Ewropa bħala riżultat tal-kriżi. Hekk kif kumpaniji u unitajiet domestiċi jneħħu dejn eċċessiv u fatturi ta' produzzjoni joqorbu lejn setturi iktar kompettittivi tal-ekonomija, qed jerġa' jkun hemm tkabbir. L-ixprun għat-tkabbir qed jinbidel minn domanda esterna għal waħda interna wkoll. Fl-istess ħin, qed isir iktar ċar kif se tkun il-kompożizzjoni - u teħtieġ li tkun - differenti minn għaxar għal ħames snin ilu. Barra minn hekk, il-progress tal-globalizzazzjoni u teknoloġiku qed jikkawża bidliet ulterjuri. L-irkupru fl-Ewropa ma jfissirx ritorn għal "xenarju ta' normalità"; ifisser it-tfittix ta' sorsi ġodda ta' tkabbir u kompetittività għal żmien twil, b'attivitajiet ta' għarfien intensiv u ta' produttività għolja għall-ekonomija tagħna. Dan hu muri tajjeb b'integrazzjoni miżjuda ta' industriji tal-UE f'katini ta' valur globali li se tgħin issaħħaħ il-bażi industrijali Ewropea u li teħtieġ swieq ta' prodotti u ta' servizzi mifutħin u interkonnessi, investiment fir-riċerka u l-innovazzjoni u forza tax-xogħol b'ħiliet xierqa. Attwalment it-tkabbir ekonomiku qed iżomm lura numru importanti ta' Stati Membri bil-livell għoli ta' dejn privat. Dan ifisser li kumpaniji ma għandhomx lok biex jinvestu f'attivitajiet produttivi u konsumaturi huma limitati f'dak li jistgħu jixtru. Riġidità fis-swieq tax-xogħol u tal-prodotti xekklu l-aġġustament tal-kompetittività, l-allokazzjoni effiċjenti ta' riżorsi u t-tkabbir tal-produttività u parzjalment tispjega d-diverġenza f'rati ta' tkabbir potenzjali mal-Istati Membri. Qed isseħħ bidla importanti f'pajjiżi li ħadu impenn li jagħmlu riformi strutturali fil-fond, b'sinjali ta' bidla emerġenti f'attivitajiet ekonomiċi mis-settur mhux tal-kummerċ għas-settur tal-kummerċ, b'mod partikolari fl-Istati Membri li ma jistgħux jużaw l-istrument tar-rata tal-kambju. Dan hu muri b'żieda f'esportazzjonijiet u tnaqqis tad-defiċits tal-kontijiet kurrenti f'bosta pajjiżi. Xejriet bħal dawn kienu mgħejjuna minn aġġustamenti għal spejjeż tax-xogħol ta' strateġija iktar wiesa' għar-rinforz tal-kompetittività u l-produttività tal-ekonomija. It-titjib fil-prestazzjoni tal-esportazzjonijiet ta' pajjiżi individwali huwa appoġġat ukoll minn politika ta' kummerċ ambizzjuża fil-livell tal-UE. Ir-rakkomandazzjonijiet speċifiċi għall-pajjiżi jidentifikaw numru ta' riformi ta' prodotti u tas-suq ta' servizzi ta' prijorità għal kull Stat Membru, billi tiġi kkunsidrata l-ħtieġa ta' riformi ta' sekwenza skont sitwazzjonijiet nazzjonali u jisħqu fuq il-ħtieġa li jinfetħu swieq ta' servizzi, pereżempju bl-iskrinjar ta' restrizzjonijiet regolatorji inkluż dwar l-aċċess għal professjonijiet regolati. It-tlestija tas-suq tal-enerġija intern sal-2014 jkollha rwol importanti biex tgħin fit-tnaqqis tal-ispejjeż tal-enerġija u fit-titjib tal-kost-effettività ta' skemi ta' appoġġ għal enerġija rinovabbli. Jista' jsir iktar għat-titjib fl-effiċjenza ta' industriji ta' netwerks, u għal spinta fl-innovazzjoni u r-riċerka. Iż-żieda fl-effiċjenza ta' riżorsi u fit-tnaqqis tad-dipendenza tal-UE fuq sorsi ta' enerġija esterna għandha tifforma parti mill-istrateġija ta' tkabbir tal-UE. Hemm diverġenzi bejn l-Istati Membri, pereżempju fil-ġestjoni tal-iskart u tal-ilma, li qed iżommu lura l-potenzjal ta' tkabbir konsiderevoli tal-ekonomija ekoloġika. Filwaqt li numru ta' dawn ir-riformi jistgħu jdumu ftit biex jipproduċu l-effett tagħhom, l-għoti tagħhom hu essenzjali għall-appoġġ tal-irkupru u bħala spinta għall-potenzjal ta' tkabbir tal-Ewropa. L-impatt ta' riformi bħal dawn jibbenefika bil-kbir l-ekonomiji ta' skala tas-suq uniku Ewropew, appoġġat minn konnessjonijiet fiżiċi u diġitali aħjar u protezzjoni xierqa tad-dejta[17] mal-kontinent. Attwalment qed jiġu segwiti bosta elementi importanti ta' xogħol[18]:l-implimentazzjoni ambizzjuża tad-Direttiva ta' Servizzi għandha tagħti spinta lill-provvista u d-domanda transfruntiera; il-proposti tal-Kummissjoni għal suq uniku integrat fis-settur tat-telekomunikazzjonijiet għandhom jiġu adottati bħala kwistjoni ta' prijorità bħala spinta għas-settur u l-iżvilupp ta' attivitajiet ekonomiċi onlajn u l-għoti ta' prezzijiet iktar ġusti; it-tlestija tal-kuriduri ewlenin TEN-T, it-titjib tal-konnessjonijiet transfruntiera kif ukoll it-tiġdid tal-infrastruttura eżistenti, it-tneħħija ta' restrizzjonijiet tal-aċċess tas-suq b'mod partikolari f'servizzi ta' port u ta' ferroviji, se jservu għall-integrazzjoni u l-kompetittività tas-settur tal-loġistika u tat-trasport. Ir-riċerka u l-innovazzjoni Ewropea qed jinżammu lura minn frammentazzjoni u kundizzjonijiet qafas inadegwati. Mhemmx biżżejjed kollaborazzjoni bejn is-setturi pubbliċi u privati. L-inabbiltà li riżultati ta' riċerka jiġu ttrasferiti f'prodotti u servizzi u nuqqas ta' tqabbil fil-ħiliet li maż-żmien qed jikber qed jaffettwa b'mod partikolari setturi intensivi ta' għarfien. Dawn ix-xejriet negattivi jistgħu jittreġgħu lura b'pass iktar mgħaġġel fir-riforma tas-sistemi ta' riċerka nazzjonali skont iż-Żona Ewropea tar-Riċerka u l-Innovazzjoni proposta. Fl-istess ħin, forom ġodda ta' kooperazzjoni jistgħu jagħtu spinta biex l-Ewropa tibqa' fil-quċċata fid-dinja. L-implimentazzjoni tal-programmi Orizzont 2020 u COSME ta' riċerka u ta' innovazzjoni fuq il-livelli tal-UE se tgħin bl-iżvilupp ta' sħubiji pubbliċi-privati tal-UE fil-qasam tar-R&Ż u tappoġġa l-modernizzazzjoni ta' sistemi nazzjonali ta' innovazzjoni u riċerka. Il-Kummissjoni identifikat il-prijoritajiet li ġejjin: Implimentazzjoni sħiħa tat-tielet pakkett tal-enerġija fl-2014, u t-titjib fil-kost-effettività ta' skemi ta' appoġġ għall-enerġija rinovabbli. Il-promozzjoni tal-effiċjenza tar-riżorsi b'titjib fil-ġestjoni tat-trattament tal-iskart, il-ġestjoni tal-ilma u l-effiċjenza enerġetika. Titjib fl-implimentazzjoni tad-Direttiva tas-Servizzi, inkluż permezz tal-iskrinjar ta' restrizzjonijiet li jaffettwaw l-aċċess għal professjonijiet regolati, u t-tbiddil tagħhom fejn xieraq, ma' mekkaniżmi inqas restrittivi. Tħaffif tal-modernizzazzjoni ta' sistemi ta' riċerka nazzjonali skont l-objettivi taż-Żona Ewropea tar-Riċerka u l-Innovazzjoni. 6. L-indirizzar tal-qgħad u tal-konsegwenzi soċjali tal-kriżi L-impatt soċjali tal-kriżi għad qed jinħass b'mod qawwi. Ir-rati ta' qgħad jibqgħu storikament għoljin, b'medja ta' 11 % fl-UE (f'Lulju 2013), bir-rata ta' qgħad ta' żgħażagħ tkun 23,4 %. Dawn ir-rati jvarjaw b'mod wiesa' mal-Ewropa li jwasslu għal diverġenza li qed tikber fir-riżultati ta' impjiegi u riżultati soċjali bejn l-Istati Membri. Minħabba d-diverġenza ta' ħin bejn l-irkupru ekonomiku u l-impatt tal-impjiegi, is-sitwazzjoni mhix mistennija li titjib malajr u tista' tagħti lok għal inugwaljanzi. Il-kriżi kellha impatt partikolarment negattiv fuq dawk l-iktar żvantaġġati u s-sehem ta' persuni f'riskju ta' faqar tela' għal 25 % fl-UE. Dan jinkludi wkoll riskju li kull ma jmur qed jikber ta' qgħad strutturali u ħruġ mis-suq tax-xogħol, li jista' jkollu effetti negattivi sinifikanti fuq il-potenzjal ta' tkabbir tal-UE. Is-suq tax-xogħol u n-nisġa Ewropea se jieħdu l-ħin biex jirkupraw u jeħtieġu tisħiħ mill-ġdid hekk kif l-ekonomija toħroġ mill-kriżi. Għandha tingħata prijorità immedjata għall-implimentazzjoni ambizzjuża u s-segwitu tar-riformi fir-rigward tal-funzjonament tas-suq tax-xogħol sabiex tiżdied il-parteċipazzjoni. Dan jinkludi wkoll l-għoti ta' xprun ta' sorsi ta' impjiegi f'setturi li qed jespandu, iż-żamma tal-impjegabbiltà tal-forza tax-xogħol inklużi dawk li ilhom qiegħda għal żmien twil u l-gruppi l-iktar vulnerabbli, inkluż permezz ta' appoġġ attiv u t-taħriġ ta' dawk qiegħda u li jiġi żgurat li sistemi ta' protezzjoni soċjali jeżegwixxu l-irwol tagħhom b'mod sħiħ. Fil-kuntest ta' forza tax-xogħol li qed tixjieħ, ħajja ta' xogħol itwal u iktar sodisfaċenti teħtieġ ħiliet adegwati u tagħlim tul il-ħajja, li jagħti lok għal ambjenti tax-xogħol, u jindirizza l-impatt tad-differenza bejn il-pagi tan-nisa u l-irġiel u ta' attivitajiet fuq l-intitolament tal-pensjoni tan-nisa. Aċċess għal servizzi affordabbli ta' kura se jgħin il-parteċipazzjoni tan-nisa fis-suq tax-xogħol. Involviment iktar b'saħħtu tas-sħab soċjali, skont il-prattika u t-tradizzjoni nazzjonali huwa essenzjali għat-tfassil u l-implimentazzjoni tar-rispons tal-politika. Bosta riformi importanti ġew adottati minn Stati Membri biex jimmodernizzaw is-swieq tax-xogħol tagħhom u għall-promozzjoni tas-sehem imtejjeb tas-suq tax-xogħol. L-impatt pożittiv ta' riformi bħal dawn għandu jkun viżibbli hekk kif jitjieb l-ambjent makroekonomiku. Biex jiġi stimulat il-ħolqien ta' impjiegi, għandha tittieħed azzjoni biex jitnaqqas il-porzjon ta' taxxa fuq ix-xogħol, bħala parti minn sforzi ġenerali għal bidla fil-piż tat-taxxa, b'mod partikolari għal ħaddiema b'introjtu baxx u ħaddiema żgħażagħ; għandu jiġi żgurat li żviluppi fil-pagi għandhom ikunu skont il-produttività u b'hekk ikunu ta' appoġġ kemm għall-kompetittività tal-ispejjeż u d-domanda aggregata; tkomplija fl-immodernizzar tal-leġiżlazzjoni tal-protezzjoni tal-impjiegi bħala rimedju għas-segmentazzjoni persistenti tas-suq tax-xogħol u rinfurzar fil-ġlieda kontra xogħol mhux iddikjarat. L-ekonomija ekoloġika, is-settur diġitali u s-servizzi tal-kura huma oqsma li se jiġġeneraw opportunitajiet sinifikanti ta' xogħol fis-snin li ġejjin. Hemm ħtieġa ta' żvilupp ta' oqfsa strateġiċi fejn politiki tas-suq tax-xogħol u ta' ħiliet ikollhom rwol attiv fl-appoġġ tal-ħolqien ta' impjiegi f'dawn is-setturi u l-antiċipazzjoni u l-aġġustar ta' xejriet ġodda ta' tkabbir. Il-mobbiltà tax-xogħol, inkluża dik transfruntiera, se tibbenefika minn kooperazzjoni rinforzata u minn netwerk tal-EURES imsaħħaħ, u se tgħin lil kumpaniji u dawk li qed iffittxu impjieg biex jsibu opportunitajiet fi Stati Membri oħrajn. Hi meħtieġa azzjoni wkoll għat-titjib fl-edukazzjoni u fil-prestazzjoni ta' ħiliet. L-UE għadha lura milli tilħaq il-miri tagħha għall-2020 fuq livelli ta' edukazzjoni terzjarja u t-tnaqqis fin-numru ta' persuni li jitilqu kmieni mill-iskola. Barra minn hekk, skont l-OECD, 20 % tal-forza tax-xogħol tal-UE għad għandha nuqqas serju ta' ħiliet, inklużi ħiliet baxxi ta' litteriżmu u matematiċi. Ħamsa u għoxrin fil-mija tal-adulti għandhom ukoll nuqqas ta' ħiliet fl-użu effettiv tal-ICT. Dan joħloq restrinġimenti u nuqqas ta' tqabbil[19] għal numru ta' impjiegi u professjonijiet, u b'mod iktar ġenerali jnaqqas il-kapaċità tal-forza tax-xogħol tal-UE biex tadatta u tikseb progress fis-suq tax-xogħol. Huwa essenzjali li jsir investiment fil-modernizzazzjoni tas-sistemi tal-edukazzjoni u tat-taħriġ, inkluż tagħlim tul il-ħajja, b'mod partikolari skemi ta' tagħlim doppji, u għall-iffaċilitar tat-tranżizzjoni mill-iskola għax-xogħol, l-iktar b'żieda ta' disponibbiltà ta' skemi ta' xogħol u apprendistati ta' kwalità tajba. F'dan il-kuntest l-Istati Membri għandhom jadottaw kemm jista' jkun malajr Pjanijiet ta' Implimentazzjoni ta' Garanziji għaż-Żgħażagħ, u programmi ta' finanzjament relatati (l-Inizjattiva favur l-Impjieg taż-Żgħażagħ u l-Fond Soċjali Ewropew) għandhom jiġu finalizzati kemm jista' jkun malajr. Protezzjoni soċjali li taħdem aħjar hija essenzjali biex tappoġġa l-bidla soċjali u tnaqqas l-inugwaljanzi u l-faqar maż-żmien. Għandhom jiġu żviluppati strateġiji attivi ta’ inklużjoni li jħaddnu appoġġ għall-introjtu effiċjenti u xieraq, miżuri ta' attivazzjoni kif ukoll miżuri għall-indirizzar tal-faqar, inkluż il-faqar fost it-tfal, u aċċess wiesa’ għal servizzi bi prezz affordabbli u ta’ kwalità għolja, bħal pereżempju s-servizzi soċjali u tas-saħħa, il-kura tat-tfal, id-djar u l-provvista tal-enerġija. Ir-rabta bejn miżuri ta' assistenza soċjali u ta' attivazzjoni għandha tissaħħaħ permezz ta' servizzi personalizzati ("punt uniku ta' servizz") u sforzi għas-simplifikazzjoni u jiġu mmirati aħjar benefiċċji li jgħinu fit-titjib għat-teħid ta' miżuri minn gruppi vulnerabbli u l-effikaċja tagħhom. Il-Kummissjoni identifikat il-prijoritajiet li ġejjin: Pass iktar mgħaġġel għal miżuri tas-suq tax-xogħol, l-iktar appoġġ u taħriġ attiv għal dawk qiegħda, titjib fil-prestazzjoni tas-servizzi ta' impjiegi pubbliċi u l-implimentazzjoni tal-Garanziji għaż-Żgħażagħ. Sforzi ulterjuri fir-riforma biex jiġu żgurati li żviluppi tal-pagi jkunu skont il-produttività u b'hekk jappoġġaw kemm il-kompetittività u d-domanda aggregata, bħala rimedju għas-segmentazzjoni tas-suq tax-xogħol, l-iktar bil-modernizzar ta' leġiżlazzjoni ta' protezzjoni ta' impjiegi, għall-appoġġ tal-ħolqien ta' xogħol f'setturi li qed jespandu malajr u l-iffaċilitar tal-mobbiltà tax-xogħol. Segwitu tal-modernizzazzjoni tas-sistemi ta' edukazzjoni u ta' taħriġ, inkluż tagħlim tul il-ħajja, taħriġ vokazzjonali u skemi ta' tagħlim doppji. Titjib fil-prestazzjoni tas-sistemi ta' protezzjoni soċjali, b'mod partikolari bit-tisħiħ tar-rabta bejn l-assistenza soċjali u miżuri ta' attivazzjoni permezz ta' aċċess għal servizzi iktar personalizzati ("punt uniku ta' servizz") u sforzi għas-simplifikazzjoni u mmirar aħjar tal-benefiċċji b'attenzjoni partikolari għas-sitwazzjoni ta' dawk l-iktar vulnerabbli. 7. L-IMMODERNIZZAR TAL-AMMINISTRAZZJONI PUBBLIKA Fil-klima attwali, l-amministrazzjonijiet pubbliċi mal-UE qed jiffaċċaw l-isfida li jagħtu "aħjar imma b'inqas", jiġifieri jlaħħqu mal-ħtiġijiet pubbliċi fi żminijiet ta' baġits iktar stretti, it-titjib fl-ambjent ta' negozji bil-provvista ta' servizzi aħjar lil negozji u ċittadini, u l-adattament ta' provvediment ta' servizz għall-ħtiġijiet ta' ekonomija iktar diġitali. Bosta Stati Membri qed jaraw biex jiksbu qligħ ta' effiċjenza ulterjuri fl-organizzazzjoni tal-amministrazzjonijiet tagħhom, inkluż bit-titjib fil-kooperazzjoni bejn livelli differenti ta' gvern. Xi Stati Membri għandhom l-iskop ukoll li jsaħħu l-kapaċità amministrattiva tas-servizz pubbliku, il-professjonaliżmu tagħha u l-kwalità tat-tfassil ta' politika. Iż-żieda fl-użu tal-ICT u l-implimentazzjoni ulterjuri ta' servizzi elettroniċi tal-gvern fl-Ewropa, bħall-akkwist elettroniku (e-procurement), tista' tgħin biex tiżdied l-effiċjenza u jitnaqqsu l-ispejjeż b'madwar 15-20 %[20]. F'dan ir-rigward, l-integrazzjoni tal-punti nazzjonali ta' kuntatt uniku, stabbilita bħala parti mid-Direttiva tas-Servizzi, f'servizzi ta' gvern elettroniku hija essenzjali għal kooperazzjoni transfruntiera. Hemm skop ulterjuri għall-modernizzazzjoni tal-ġbir tat-taxxa u ta' sistemi oħrajn, pereżempju bl-għoti ta' formoli tat-taxxa mimlijin minn qabel, servizzi onlajn u provvediment "ta' darba biss" ta' dejta minn ċittadini lis-settur pubbliku. Appoġġ finanzjarju mmirat tajjeb, b'mod partikolari permezz tal-Fond Soċjali Ewropew u l-Fond Ewropew għall-Iżvilupp Reġjonali, jista' jagħti kontribuzzjoni ewlenija għall-modernizzazzjoni tal-amministrazzjonijiet pubbliċi. Fl-istess ħin, l-Istati Membri jeħtieġu jtejbu l-kapaċità ta' investiment pubbliku ta' amministrazzjonijiet nazzjonali, reġjonali u lokali għall-mobilizzazzjoni tal-programmi ESIF għall-perjodu 2014-2020. Hemm il-potenzjali għas-simplikazzjoni tal-ambjent tan-negozju, it-tnaqqis fil-burokrazija u t-titjib fil-kwalità tal-leġiżlazzjoni. Hemm ħtieġa kontinwa li jiġu implimentati reġimi regolatorji inqas stretti, b'mod partikolari għal SMEs. Dan jinkludi tnaqqis fil-kumplessità għat-twaqqif ta' negozju u t-tul ta' permess u rekwiżiti ta' liċenzji. It-titjib fil-kwalità, l-indipendenza u l-effiċjenza tas-sistemi ġudizzjarji, inkluż bl-iżgurar li pretensjonijiet jiġu solvuti f'perjodu ta' żmien raġonevoli u l-immodernizzar tal-leġiżlazzjoni ta' insolvenza nazzjonali jgħin b'mod konsiderevoli l-kondizzjonijiet għal kumpaniji. Fuq livell tal-UE, is-simplifikazzjoni ta' leġiżlazzjoni tal-UE hi promossa permezz tal-programm dwar l-idoneità u l-prestazzjoni tar-regolamentazzjoni (REFIT) li għadu għaddej. Diġà nkiseb xi progress importanti. Il-Kummissjoni se tippubblika klassifika REFIT annwali biex jiġi segwit il-progress u jiġi faċilitat id-djalogu ta' idoneità regolatorja mal-Istati Membri, in-negozji, is-sħab soċjali u s-soċjetà ċivili b'mod ġenerali. Barra minn hekk, implimentazzjoni mingħajr xkiel u konsistenti tal-liġi tal-UE, li tmur 'il bogħod mit-28 soluzzjoni għal qafas komuni, se tikkontribwixxi għal kooperazzjoni tajba fost amministrazzjonijiet pubbliċi u tgħin biex attivitajiet fis-suq uniku jkunu iktar sempliċi u b'regoli iktar previdibbli. iktar kooperazzjoni bejn amministrazzjonijiet tat-taxxa hija essenzjali għall-ġlieda kontra l-frodi tat-taxxi u l-evażjoni tat-taxxi. Il-Kummissjoni identifikat il-prijoritajiet li ġejjin: Użu ulterjuri ta' servizzi ta' gvern elettroniku u żieda fl-użu tal-ICT minn amministrazzjonijiet pubbliċi, inklużi sistemi għall-ġbir ta' taxxa, u għal punti ta' kuntatt għal swieq uniċi tad-Direttiva tas-Servizzi. Simplifikazzjoni tal-ambjent tan-negozju, it-tnaqqis tal-burokrazija permezz tal-introduzzjoni ta' proċessi eħfef u reġimi regolatorji. 8. Konklużjoni Inkiseb progress importanti fl-aħħar sena billi l-Ewropa tqiegħdet fit-triq it-tajba għal irkupru iktar sostenibbli. Inżammet l-integrità tal-munita komuni, b'stabbiltà finanzjarja ikbar u passi deċiżivi meħuda sabiex il-finanzi pubbliċi jinġiebu f'qagħda tajba. Pajjiżi li huma l-iktar esposti għal vulnerabbiltà finanzjarja kienu dawk l-iktar involuti fil-bidu ta' riformi strutturali ambizzjużi, bl-ewwel riżultati jkunu viżibbli. Żieda fil-livelli ta' kompetittività u t-titjib fil-produttività biex jinħolqu impjiegi iktar sostenibbli tibqa' prijorità ċara fl-Ewropa. L-Istħarriġ Annwali dwar it-Tkabbir jikkonferma li qed iseħħu bidliet fil-fond fl-Ewropa, iktar milli perċepit xi drabi, u li r-riformi li bħalissa għadejjin qed jipproduċu l-effetti tagħhom. Mit-tnedija tiegħu, is-Semestru Ewropew għall-koordinazzjoni tal-politika ekonomika żiedet is-sens ta' prijorità u trasparenza, u ta fowkus lill-aġendi ta' riforma nazzjonali u Ewropej. Fiż-żmien qasir irnexxielu jqiegħed il-pedamenti għal koordinazzjoni iktar fil-fond ta' politika ekonomika bejn l-Istati Membri. Il-proċedura tal-iżbilanċi makroekonomiċi qed tgħin tidentifika żviluppi ekonomiċi li huma ta' dannu għal Stati Membri individwali jew għaż-Żona tal-Euro sabiex jistgħu jiġu indirizzati qabel ma jkunu bla kontroll. Ir-rakkomandazzjonijiet speċifiċi għall-pajjiżi annwali jidentifikaw oqsma ewlenin fejn Stati Membri jeħtieġu li jagħmlu bidliet kif xieraq. Huwa ċar ukoll mill-esperjenza sa issa li sjieda nazzjonali tal-proċess (u b'mod partikolari tar-rakkomandazzjonijiet speċifiċi għall-pajjiżi) teħtieġ li tiġi ulterjorment żviluppata. Dan huwa importanti għal-leġittimità demokratika tas-sistema ta' governanza ġdida kif ukoll biex jiġi żgurat li elementi ta' politika fil-livell tal-UE jiġu kkunsidrati fit-teħid ta' deċiżjonijiet nazzjonali fiż-żmien it-tajjeb. Iż-Żona tal-Euro teħtieġ ukoll li żżid il-koordinazzjoni tagħha ta' ċerti oqsma ta' politika ewlenin u tmur lil hinn milli tivvaluta r-rakkomandazzjonijiet bilaterali lill-membri tagħha. Il-Kunsill Ewropew iffissa diskussjoni fuq bosta minn dawn il-kwistjonijiet għal-laqgħa tiegħu ta' Diċembru 2013. Billi tkompli taħdem fuq il-pjan ta' azzjoni tal-UEM tagħha u kommunikazzjonijiet sussegwenti, il-Kummissjoni se tipprovdi input dwar kif jista' jiġi msaħħaħ iktar il-proċess tas-Semestru Ewropew. Il-gwida pprovduta f'dan l-Istħarriġ Annwali dwar it-Tkabbir se tiġi diskussa fil-livell tal-UE għat-tħejjija tal-Kunsill Ewropew ta' Marzu 2014 u biex tgħin fil-preparamenti għall-iskeda li jmiss ta' programmi nazzjonali u r-rakkomandazzjonijiet speċifiċi għall-pajjiżi. Il-Kummissjoni se taħdem mill-qrib ma' awtoritajiet nazzjonali, inklużi parlamenti nazzjonali, istituzzjonijiet oħrajn tal-UE, sħab soċjali u partijiet interessati biex joħolqu sens imqassam ta' sjieda u biex tmexxi progress bħala parti minn sforzi iktar wiesa' tal-UE biex tqiegħed pedamenti għal tkabbir intelliġenti, sostenibbli u inklużiv mal-UE. Il-Kummissjoni tistieden lill-Parlament Ewropew u lill-Kunsill biex japprovaw il-prijoritajiet stabbiliti f'dan l-Istħarriġ Annwali dwar it-Tkabbir u biex isegwu r-realizzazzjoni tagħhom fil-livell tal-UE u nazzjonali. Anness 1 - Ħarsa ġenerali tar-rakkomandazzjonijiet speċifiċi għall-pajjiżi tal-UE għall-2013-2014 || Finanzi pubbliċi || Settur finanzjarju || Riformi strutturali || Impjiegi u politiki soċjali || Finanzi pubbliċi b'saħħithom || Sistemi ta' pensjonijiet u ta' kura tas-saħħa || Qafas fiskali || Tassazzjoni || Servizzi bankarji u aċċess għal finanzjament || Suq tad-djar || Industriji ta' netwerks || Kompetizzjoni fis-settur tas-servizzi || Amministrazzjoni pubblika u regolamentazzjoni intelliġenti || R&Ż u innovazzjoni || Effiċjenza tar-riżorsi || Sehem fis-suq tax-xogħol || Attiv xogħol suq politika || Mekkaniżmi għall-iffissar tal-pagi || Segmentazzjoni tas-suq tax-xogħol || Edukazzjoni u taħriġ || Faqar u inklużjoni soċjali AT || || || || || || || || || || || || || || || || || BE || || || || || || || || || || || || || || || || || BG || || || || || || || || || || || || || || || || || CZ || || || || || || || || || || || || || || || || || DE || || || || || || || || || || || || || || || || || DK || || || || || || || || || || || || || || || || || EE || || || || || || || || || || || || || || || || || ES || || || || || || || || || || || || || || || || || FI || || || || || || || || || || || || || || || || || FR || || || || || || || || || || || || || || || || || HU || || || || || || || || || || || || || || || || || IT || || || || || || || || || || || || || || || || || LT || || || || || || || || || || || || || || || || || LU || || || || || || || || || || || || || || || || || LV || || || || || || || || || || || || || || || || || MT || || || || || || || || || || || || || || || || || NL || || || || || || || || || || || || || || || || || PL || || || || || || || || || || || || || || || || || RO || || || || || || || || || || || || || || || || || SE || || || || || || || || || || || || || || || || || SI || || || || || || || || || || || || || || || || || SK || || || || || || || || || || || || || || || || || UK || || || || || || || || || || || || || || || || || Nota: Ir-rakkomandazzjonijiet speċifiċi għall-pajjiżi għall-2013-2014 adottati mill-Kunsill fid-9 ta' Lulju 2013. Ċipru, il-Greċja, l-Irlanda u l-Portugall għandhom jimplimentaw impenji skont l-programmi ta' assistenza finanzjarja UE/FMI. iktar informazzjoni fuq: http://ec.europa.eu/europe2020/index_en.htm || || Anness 2 - Progress f'oqsma ewlenin tar-rakkomandazzjonijiet speċifiċi għall-pajjiż Dan l-anness jipprovdi ħarsa ġenerali tematika ta' tliet snin ta' esperjenza ta' kif l-Istati Membri implimentaw ir-rakkomandazzjonijiet speċifiċi għall-pajjiż f'oqsma ewlenin. B'mod ġenerali, sar progress sinifikanti fuq il-konsolidazzjoni fiskali fis-snin riċenti, għalkemm il-kompożizzjoni tal-aġġustament fiskali mhux dejjem kien ta' vantaġġ għat-tkabbir. - L-aġġustament fiskali fl-2013 prinċipalment kien bażat fuq in-nefqa IE, EL, LT u PL. Tnaqqis konsiderevoli fin-nefqa tal-investiment pubbliku sar fil-PL u SK. Pajjiżi oħra kienu jiddependu fuq taħlita ta' konsolidazzjoni fiskali bażata fuq id-dħul u fuq in-nefqa. Dawn kienu jinkludu BE, ES, IT, RO u SI. L-aġġustament kien l-aktar ibbażat fuq id-dħul fi CZ, FR, LU, NL, PT u FI. - Meta jikkonsolidaw il-finanzi tagħhom, l-Istati Membri ġeneralment iżidu r-rati tat-taxxa (rati tal-VAT standard b'mod partikolari) u mhux ħafna wessgħu l-bażijiet. It-taxxi fuq il-propretà u fuq l-ambjent żdiedu imma għad hemm lok biex dawn it-taxxi jsiru aktar effiċjenti. L-Istati Membri kollha adottaw xi miżuri biex jikkumbattu l-evażjoni tat-taxxa u jtejbu l-konformità mat-taxxa. - Ħafna Stati Membri żiedu l-piż ġenerali tat-taxxa (taxxi diretti u indiretti kif ukoll il-kontribuzzjonijiet soċjali). Madankollu, huwa pożittiv li wieħed jinnota li qed iseħħu bidliet fit-taxxa sa ċertu punt, bħal riformi fil-proprjetà tat-tassazzjoni u aktar enfasi fuq taxxi indiretti flok it-tassazzjoni tax-xogħol. - Tlieta u għoxrin Stat Membru issa għamlu leġiżlazzjoni biex iżidu l-età pensjonabbli.[21] F'ħafna każijiet, dan huwa akkumpanjat minn ekwalizzazzjoni tal-etajiet pensjonabbli għall-irġiel u n-nisa (CZ, EE, EL, HR, IT, LT, MT, PL, SI, SK, UK). Ħafna Stati Membri introduċew rabta espliċita u sostenibbli bejn l-età pensjonabbli u żieda fil-futur fit-tul tal-ħajja (CY, DK, EL, IT, NL, SK). Il-parti l-kbira ħadu wkoll passi biex jirrestrinġu l-aċċess għall-irtirar kmieni, kif ukoll għal forom ta' benefiċċji tal-qgħad (pereż ES) jew tal-invalidità fit-tul (pereż. AT, BE, BG, DK) li kienu jintużaw minflok irtirar kmieni. Id-diffikultajiet fl-aċċess għall-finanzi għadhom uħud mill-ostakoli ewlenin għat-tkabbir, partikolarment għall-intrapriżi żgħar u ta' daqs medju (SMEs). - L-Istati Membri adottaw miżuri biex jikkumbattu d-dewmien fil-pagamenti sabiex itaffu l-problemi ta' likwidità tan-negozji. PT, EL, ES u IT kollha adottaw pjanijiet biex jitnaqqas ix-xogħol pendenti mill-amministrazzjonijiet pubbliċi u jittrattaw l-istokk ta’ arretrati. - Qed tingħata attenzjoni dejjem akbar għal forom ta’ titolizzazzjoni tas-self biex tinfetaħ il-provvista tal-kreditu għall-SMEs ma’ ES bħala eżempju tajjeb. B’mod parallel, qed isiru sforzi akbar biex jiġi żviluppat finanzjament ibbażat fuq is-suq iżda mhux bankarju, bħall-iżvilupp ta’ suq tal-bonds korporattiv fid-DK, EE, IT u PT. - Il-biċċa l-kbira tal-Istati Membri poġġew fis-seħħ miżuri biex jiżviluppaw fondi ta’ kapital ta’ riskju. CZ, DE u ES qed iniedu fondi ta’ kapital ta’ riskju pubbliċi ġodda, filwaqt li l-Portugall ikkonsolida fondi eżistenti biex jimmassimizza l-impatt tagħhom. Barra minn hekk, diversi Stati Membri, inkluż EE, NL, PL u ES, qed jistabbilixxu “fondi ta’ fondi” biex jippromwovu l-ħolqien ta’ suq ta’ kapital ta’ riskju b’bosta fondi privati. - FR ħabbret ħelsien mit-taxxa għal ħames snin għal investimenti ta’ ekwità f’negozji ġodda. Programm ġdid ġie mniedi fil-DE biex jipprovdi lill-investituri privati b’inċentivi finanzjarji supplementari li jinvestu f'kumpaniji innovattivi u li għadhom jibdew. Hemm aktar xi jsir fis-swieq tal-prodotti u s-servizzi sabiex jiġi stimulat il-potenzjal tat-tkabbir tal-UE. - Xi Stati Membri wettqu riformi importanti biex jiftħu s-settur tas-servizzi u biex jagħmluh aktar effettiv, inklużi PT, ES, IT, EL, PL, SI u CZ. Madankollu hemm ambitu importanti għal riformi f’diversi Stati Membri li jinkludu AT, BE, DE u FR, li ma implimentawx kompletament ir-rakkomandazzjonijiet speċifiċi għall-pajjiż tagħhom f’dan il-qasam u kollha għandhom bżonn isaħħu l-isforzi tagħhom taħt l-implimentazzjoni tad-Direttiva tas-Servizzi. - It-total tal-baġits R&D pubbliċi kollha fl-UE naqas għall-ewwel darba fl-2011 mill-bidu tal-kriżi 'l hawn, u issa jinsab taħt dak taċ-Ċina. Matul dawn l-aħħar sentejn, xi Stati Membri għamlu sforzi sinifikanti favur l-R&D (AT, BE, LU, HU, PL u SE), filwaqt li oħrajn se jnaqqsu konsiderevolment il-baġits tagħhom (ES, EE, IE, IT, MT u PT). Il-biċċa l-kbira tal-Istati Membri espandew jew introduċew eżenzjonijiet mit-taxxi ġodda għar-riċerka u l-innovazzjoni li jistimulaw l-investiment privat. Id-distakk fl-innovazzjoni qed jikber fl-Ewropa, bl-SE, DE, DK u FI bħala l-aktar ekonomiji innovattivi. Għadd ta’ pajjiżi qed jagħmlu progress (LV, SK, LT u EE) iżda oħrajn (UK, PL, CZ, HU, PT, RO, EL, BG, MT) iddgħajfu f’kuntest ta’ tqabbil mill-2010. - Rigward is-swieq tal-enerġija, għad hemm 14-il Stat Membru li għadhom lura fit-traspożizzjoni tat-tielet pakkett għall-enerġija. Għad hemm bżonn ta’ investiment konsiderevoli fl-infrastruttura tal-enerġija madwar l-Ewropa, iżda ttieħdu miżuri għat-titjib tal-interkonnessjonijiet kemm tal-gass kif ukoll tal-elettriku (pereż. interkonnessjonijiet tal-elettriku bejn PT u ES, UK u IE u r-reġjun Baltiku). Aktar minn hekk, biex jiġi limitat il-konsum tal-enerġija BG, CZ, EE, LT, LV, RO, SK qed jaħdmu fuq programmi ta' effiċjenza fl-enerġija li jistgħu jiġu finanzjati mid-dħul tal-ETS u mill-ESIF. - L-ostakoli għall-iżvilupp tas-settur tas-servizzi ferrovjarji huma evidenti fl-Istati Membri li ġejjin: AT, BG, CZ, DE, EL, ES, FR, HU, IE, LU, PL, PT, SI. Dawn jikkonċernaw is-separazzjoni tal-kontijiet bejn il-maniġers tal-infrastruttura u l-impriżi ferrovjarji, it-tariffi għall-użu tal-aċċess għall-binarji, u kwistjonijiet ta’ interoperabbiltà. Riformi importanti jinsabu għaddejjin fil-biċċa l-kbira tal-Istati Membri biex jimmodernizzaw is-swieq tax-xogħol. - Ir-rati fuq id-dħul personali jisabu fl-ogħla livell tagħhom mill-2008. Il-piż kumplessiv tat-taxxa fuq ix-xogħol żdied, iżda l-Istati Membri (BE, DK, FI, FR, HU, IT, NL, PT, SE) naqqsu t-taxxi fuq ix-xogħol għal gruppi speċifiċi. Hemm tendenza li tiżdied il-progressività. - Pajjiżi bi żbilanċi kbar implimentaw riformi estensivi fis-sistema ta’ negozjar tagħhom biex tippermetti għal flessibbiltà ikbar fl-aġġustament tal-pagi. Matul l-2007-2012, it-tnaqqis fl-ispejjeż tal-unità tax-xogħol meta mqabbla mal-kompetituri kien wieħed sinifikanti għal pajjiżi bħall-IE, EL, ES u PT. Ir-riformi li għaddejjin bħalissa, partikolarment ta’ mekkaniżmi tal-iffissar tal-pagi, huma mistennija li jkomplu jappoġġaw il-proċess ta’ aġġustament f’pajjiżi bħall-EL u ES. - ES, IT u FR wettqu riformi biex jimmodernizzaw il-leġiżlazzjoni tagħhom dwar il-ħarsien tal-impjiegi u biex jikkumbattu s-segmentazzjoni tas-suq tax-xogħol tagħhom. Riformi sinifikanti nbdew ukoll jew ġew ikkunsidrati fil-LT, NL, PL u SI. - Għadd ta’ Stati Membri saħħew u mmiraw aħjar il-miżuri ALMP tagħhom u tejbu s-servizzi pubbliċi tal-impjieg (BG, DE, EE, IE, EL, IT, LT, LU, SK, FI, SE, UK). - Qed tiżdied l-azzjoni fil-ġlieda kontra l-qgħad fost iż-żgħażagħ, inkluż permezz tal-istabbiliment ta’ Garanziji għaż-Żgħażagħ. L-investiment globali fl-edukazzjoni u t-taħriġ naqas matul il-kriżi b’mod partikolari f’BG, EL, IT, SK u RO. L-immodernizzar tas-sistemi tal-edukazzjoni u t-taħriġ tibqa’ prijorità urġenti f’ħafna Stati Membri. Xi wħud (CZ, SK, UK) qegħdin jiżviluppaw l-użu ta’ mudelli ta’ finanzjament innovattivi bbażati fuq il-prestazzjoni fl-edukazzjoni għolja. - L-iżvilupp ta’ apprendistati ta’ kwalità għolja u taħriġ vokazzjonali doppju hija prijorità f’ħafna mill-pajjiżi (EL, ES, IT, LV, PT, SK). Bosta pajjiżi bdew riformi biex jitnaqqas it-tluq prematur mill-iskejjel u biex jadattaw curriculae tal-edukazzjoni għolja għall-bżonnijiet tas-suq tax-xogħol (AT, IT, PL). Fid-dawl ta’ żieda fil-qgħad, notevolment dak fit-tul, il-biċċa l-kbira tal-Istati Membri jirrapportaw miżuri biex tiżdied il-parteċipazzjoni fit-tagħlim tul il-ħajja. - Fl-isforzi tagħhom biex jindirizzaw il-faqar, numru ta' pajjiżi qed jintroduċu jew isaħħu l-miżuri ta' attivazzjoni u jirriformaw is-sistemi tal-għajnuna soċjali tagħhom (LT, CY, DK, EL, HR, IT, PL u RO). B’mod ġenerali, l-ambjent tan-negozju għadu lura meta mqabbel ma’ dak tal-kompetituri globali tagħna. - Id-dgħufijiet relattivi huma differenti b’mod wiesa’ bejn il-pajjiżi. It-twaqqif ta' negozju huwa faċli fl-Irlanda u r-Renju Unit, iżda l-infurzar tal-kuntratti huwa anqas faċli. Meta mqabbel ma’ Stati Membri oħrajn, it-tul ta’ żmien meħtieġ biex tiġi riżolta l-insolvenza huwa relattivament baxx fl-IE, BE, FI, DK, UK, AU, NL u DE, iżda l-protezzjoni tal-investituri hija meqjusa bħala aktar dgħajfa f’xi każijiet. Fi FR, ES u LU, il-kisba ta' permess tal-kostruzzjoni hija diffiċli, u fi ES u LU l-kundizzjonijiet biex titwaqqaf kumpanija huma kumplessi. L-infurzar ta' kuntratt fl-IT, EL, MT, CY u SI għadu kkunsidrat bħala li jirrikjedi ħafna ħin u spejjeż. - Skont l-aħħar rapport dwar il-kompetittività tal-UE, ibbażat fuq sensiela ta’ indikaturi, il-pajjiżi bi prestazzjoni moderata u dawk li għadhom lura kienu qed itejbu l-ambjent kummerċjali tagħhom bl-iktar mod sinifikanti mill-2007, filwaqt li pajjiżi fuq quddiem iżżerżqu 'l isfel fil-klassifika, jew tjiebu b’mod marġinali biss. Dan ifisser li minkejja d-differenzi konsiderevoli li jifdal, b'mod kumplessiv qed ikun hemm prattiċi u rendiment li jwasslu għal ugwaljanza fl-UE. [1] L-Anness 1 jipprovdi perspettiva tar-rakkomandazzjonijiet speċifiċi għall-pajjiżi adottati mill-UE f'Lulju 2013. iktar informazzjoni tinsab fuq: http://ec.europa.eu/europe2020/index_en.htm [2] http://ec.europa.eu/economy_finance/eu/forecasts/2013_autumn_forecast_en.htm [3] COM(2013) 790. [4] Rapport Konġunt dwar l-Impjiegi, COM(2013) 801. [5] COM(2012) 777. [6] http://www.consilium.europa.eu/uedocs/cms_Data/docs/pressdata/en/ec/134069.pdf [7] COM(2013) 690. [8] COM(2013) 166. [9] COM(2013) 165. [10] COM(2012) 777. [11] COM(2013) 165. [12] Il-Bank Ċentrali Ewropew (2013), "Report on the results of the survey on the access to finance of SMEs in the euro area - October 2012 to March 2013". [13] Ara d-Direttiva 2013/36/UE u r-Regolament (UE) Nru 575/2013 ĠU L 176, 27.6.2013. [14] Numru ta' miżuri leġiżlattivi tal-UE riċenti jew li ħerġin fil-futur qrib se jgħinu wkoll lil SMEs biex jiksbu aċċess għal sorsi ta' finanzjament mal-Ewropa: ir-Regolament dwar "Fondi ta' Kapital ta' Riskju Ewropej", li daħal fis-seħħ f'Lulju 2013, se jiffaċilita l-ġbir ta' fondi u l-ħolqien ta' suq intern ġenwin għal fond ta' kapital ta' riskju; is-Swieq proposti fid-Direttiva ta' Strumenti Finanzjarji (MiFiD), li għandha tgħin l-iżvilupp ta' swieq tal-ekwità speċjalizzati f'SMEs, u l-proposta għal modifika tad-Direttiva dwar it-Trasparenza, li se tagħti informazzjoni aħjar dwar kumpaniji elenkati fil-Borża, se twassal biex SMEs ikunu iktar attraenti għal investituri; il-migrazzjoni għaż-Żona Unika ta' Pagamenti bl-Euro (SEPA) sal-1 ta' Frar 2014, għandha tkopri l-biċċa l-kbira ta' trasferimenti ta' kreditu u debiti diretti, se ttejjeb l-effiċjenza tas-sistemi ta' pagament fiż-Żona tal-Euro. [15] Dawn il-kwistjonijiet huma koperti fir-rakkomandazzjonijiet speċifiċi għall-pajjiżi rilevanti u fejn xieraq fir-Rapport dwar il-Mekkaniżmu ta' Twissija. [16] Saru proposti dettaljati mill-Kummissjoni fil-Green Paper tagħha dwar finanzjament fuq terminu twil tal-Ekonomija Ewropea (COM(2013) 150 tal-25 ta' Marzu 2013). [17] Ara l-Proposta tal-Kummissjoni għal Regolament Ġenerali għall-Protezzjoni tad-Dejta, COM(2012) 11. [18] Ara iktar informazzjoni fir-Rapport tas-Suq Uniku ppubblikat flimkien mal-Istħarriġ tat-Tkabbir Annwali. [19] Attwalment, hemm madwar 1,9 miljun post vakanti ta' xogħol fl-UE. [20] Servizzi Onlajn Pubbliċi, rapport ta' għarfien ta' punti ta' riferiment tal-gvern elettroniku għall-Kummissjoni Ewropea. [21] Għal ħarsa ġenerali dwar l-età pensjonabbli madwar l-UE ara COM(2013) 350.